|  |
| --- |
| **REZOLIUCIJA** |
| Europos ekonomikos ir socialinių reikalų komitetas |
| **Balsuokime už vieningą, demokratinę, konkurencingą, tvarią ir socialinę Europos Sąjungą** |
| \_\_\_\_\_\_\_\_\_\_\_\_\_ |
| Pranešėjai**Christa Schweng** (I grupė)**Cinzia Del Rio** (II grupė)**Ioannis Vardakastanis** (III grupė) |

**LT**

|  |  |
| --- | --- |
| Teisinis pagrindas | Darbo tvarkos taisyklių 52 straipsnis 4 dalis |
|  | Rezoliucija |
| Priimta plenarinėje sesijoje | 20/03/2024 |
| Plenarinė sesija Nr. | 586 |
| Balsavimo rezultatai(už / prieš / susilaikė) | 139 / 0 / 5 |

***Balsuokime už vieningą, demokratinę, konkurencingą, tvarią ir socialinę Europos Sąjungą***

Rinkimų į Europos Parlamentą išvakarėse mes, Europos ekonomikos ir socialinių reikalų komiteto nariai, atstovaujantys pilietinės visuomenės organizacijoms, raginame jus, ES piliečiai, pasinaudoti savo demokratine teise balsuoti.

Europos Parlamentas yra vienintelė tiesiogiai renkama ES institucija, kuri yra įgaliota priimti bendrus sprendimus dėl Europos Sąjungos teisės aktų ir biudžeto. Jis taip pat dalyvauja bendro Europos Komisijos narių skyrimo procese.

Balsuodami birželio mėn. jūs, kaip ES piliečiai, turėsite galimybę išrinkti Europos Parlamento narius ir balsuoti už tvirtesnę Europos integraciją.

Europos Sąjunga yra sėkmės istorija.

Išgyvenome sudėtingus laikus, tačiau niekas negali paneigti tai, kad Europos Sąjunga savo valstybėms narėms ir piliečiams užtikrino taiką, demokratiją, ekonominę gerovę ir socialinę pažangą.

Sąjungos dėka galime laisvai dirbti, mokytis ir užsiimti verslu visose ES šalyse.

Tačiau vis dar kyla sunkumų. Didžiausią susirūpinimą mums kelia pragyvenimo išlaidų didėjimas ir infliacija, karai mūsų kaimynystėje, migracija, klimato krizė ir pilietinės erdvės mažėjimas.

Nė viena ES šalis negali šių problemų išspręsti viena pati. Nacionalizmas, populizmas ir vienašališki valstybių sprendimai – ne išeitis. Tinkamas atsakas – partnerystė, bendradarbiavimas ir konvergencija.

Tik puoselėdami **vieningą, demokratinę, konkurencingą, tvarią ir socialinę** Europos Sąjungą galėsime padaryti realią pažangą spręsdami šiuos klausimus ir panaikinti nelygybę ir skirtumus šalyse ir tarp jų.

ES grindžiama bendromis vertybėmis – demokratija, žmogaus teisių apsauga, saviraiškos laisve, teisine valstybe, tolerancija, teisingumu, nediskriminavimu, lygybe, solidarumu ir demokratiniu dalyvavimu. Šias vertybes reikia nuolat stiprinti, ginti ir saugoti. Būtina bet kokia kaina užkirsti kelią skurdui ir socialinei atskirčiai.

Patirtis rodo, kad taika išlieka tik tose šalyse, kurių ekonomikai ir visuomenei būdinga teritorinė ir socialinė sanglauda, pagarba pagrindinėms teisėms ir teisinei valstybei bei aukšti socialinio teisingumo standartai. Todėl ES turi būti įtakinga pasaulinio masto veikėja, siekianti padėti išvengti konfliktų ir juos užbaigti, investuoti į daugiašališkumą ir kurti ilgalaikę taiką.

Tik stipri Europos Sąjunga galės išlaikyti savo ekonominį ir socialinį modelį veiksmingai ir sąžiningai užtikrindama ekonominį ir apsirūpinimo maistu saugumą, pasaulinį konkurencingumą ir skaitmeninę bei žaliąją pertvarką, nes tai pakeis mūsų gyvenseną, gamybos procesus, darbą ir vartojimo būdus.

**Palaikykime Europos Sąjungą**, orientuotą į VISUS piliečius, suteikiančią galimybių visiems, leidžiančią jiems realizuoti visą savo potencialą ir skatinančią aktyvų dalyvavimą pilietiniame gyvenime ir nacionaliniuose bei Europos politiniuose procesuose.

**Palaikykime išsiplėtusią Europos Sąjungą**, kuri suteikia mums galimybę gyventi taikioje ir atviroje visuomenėje, kur saugoma aplinka, gerbiamas kiekvienas asmuo ir mus vienija europinė tapatybė su gausybe kultūrų.

Būdami Europos ekonomikos ir socialinių reikalų komiteto nariai, savo darbais siekiame tokios ES, kuri duotų rezultatų ir veiksmingiau tenkintų piliečių, darbuotojų ir įmonių lūkesčius ir kasdienius poreikius.

Sutelkime jėgas ir balsuokime už vieningą, demokratinę, konkurencingą, tvarią ir socialinę Europos Sąjungą.

Jūsų balsas nepaprastai svarbus.

2024 m. kovo 20 d., Briuselis

Oliver Röpke

Europos ekonomikos ir socialinių reikalų komiteto pirmininkas

\_\_\_\_\_\_\_\_\_\_\_\_\_